NEX เด้งแรง 18% รับผลงาน Q1 พลิกกำไร 152 ล้าน
NEX เด้งแรง 18% ราคาแตะ 12.10 บาท รับผลงานไตรมาส 1/66 พลิกมีกำไรกว่า 152 ล้านบาท หลังรายได้ขายพุ่งกระฉูด ธุรกิจอีวีหนุน
NEX เด้งแรง 18% รับผลงาน Q1 พลิกกำไร 152 ล้านบาท หลังรายได้ขายพุ่งกระฉูด
15 พ.ค. 2566

ผู้สื่อข่าวรายงานว่า วันนี้ (15 พ.ค.66) ราคาหุ้นบริษัท เน็กซ์ พอยท์ จำกัด (มหาชน) หรือ NEX ล่าสุด ณ เวลา 15:23 น. อยู่ที่ระดับ 12.20 บาท บวก 1.90 บาท หรือ 18.45% สูงสุดที่ระดับ 12.20 บาท ต่ำสุดที่ระดับ 10.60 บาท ด้วยมูลค่าซื้อขาย 298.66 ล้านบาท

ทั้งนี้ราคาหุ้น NEX ปรับตัวขึ้น หลังรายงานผลการดำเนินงานงวดไตรมาส 1/66 พลิกมีกำไรสุทธิ 152.09 ล้านบาท จากงวดเดียวกันของปีก่อนมีผลขาดทุนสุทธิ 62.75 ล้านบาท
โดยไตรมาส 1/66 บริษัทฯ มีรายได้รวม 3,210.63 ล้านบาท เพิ่มขึ้น 1,978% จากงวดเดียวกันของปีก่อนมีรายได้รวม 154.51 ล้านบาท เป็นผลมาจากซึ่งส่วนใหญ่เป็นการเพิ่มขึ้นของธุรกิจเกี่ยวกับยานยนต์ไฟฟ้าเชิงพาณิชย์ 3,017.38 ล้านบาท เนื่องจากในไตรมาส 1/66 บริษัทฯ จําหน่ายรถไฟฟ้าเชิงพาณิชย์ได้ 563 คัน ดังนั้นจึงเป็นผลโดยตรงต่อรายได้จากการประกอบธุรกิจของกลุ่มกิจการ